
EIROPAS PARLAMENTA NORMATĪVĀS REZOLŪCIJAS PROJEKTS
par Padomes lēmuma projektu par to, lai Savienības vārdā noslēgtu Nolīgumu starp Eiropas Savienību un Islandi par papildu noteikumiem saistībā ar Finansiāla atbalsta instrumentu robežu pārvaldībai un vīzu politikai, kurš ir daļa no Integrētās robežu pārvaldības fonda, laikposmam no 2021. līdz 2027. gadam
(12125/2023 – C9‑0004/2024 – 2023/0231(NLE))
(Piekrišana)
Eiropas Parlaments,
–	ņemot vērā Padomes lēmuma projektu (12125/2023),
–	ņemot vērā projektu nolīgumam starp Eiropas Savienību un Islandi par papildu noteikumiem saistībā ar Finansiāla atbalsta instrumentu robežu pārvaldībai un vīzu politikai, kurš ir daļa no Integrētās robežu pārvaldības fonda, laikposmam no 2021. līdz 2027. gadam (12124/2023),
–	ņemot vērā piekrišanas pieprasījumu, ko Padome iesniegusi saskaņā ar Līguma par Eiropas Savienības darbību 77. panta 2. punktu, 218. panta 6. punkta otrās daļas a) apakšpunktu un 218. panta 7. punktu (C9‑0004/2024),
–	ņemot vērā Reglamenta 105. panta 1. un 4. punktu un 114. panta 7. punktu,
–	ņemot vērā Pilsoņu brīvību, tieslietu un iekšlietu komitejas ieteikumu (A9‑0000/2024),
1.	sniedz piekrišanu nolīguma slēgšanai;
2.	uzdod priekšsēdētājai Parlamenta nostāju nosūtīt Padomei, Komisijai, dalībvalstu valdībām un parlamentiem, kā arī Islandes valdībai un parlamentam.

a. Vispārēja informācija 

Eiropas Parlamenta un Padomes Regula (ES) 2021/1148, ar ko izveido finansiāla atbalsta instrumentu robežu pārvaldībai un vīzu politikai laikposmam no 2021. gada līdz 2027. gadam (BMVI regula), tika pieņemta 2021. gada 7. jūlijā.
BMVI regulas mērķis ir paust solidaritāti, sniedzot finansiālu palīdzību tām (dalīb)valstīm, kuras piemēro Šengenas acquis noteikumus par ārējām robežām. Ar to tiek pilnveidots Šengenas acquis, kurā piedalās Šengenas acquis īstenošanā, piemērošanā un pilnveidošanā asociētās valstis (“asociētās Šengenas līguma valstis” jeb “asociētās valstis”).
BMVI regulas 7. panta 6. punktā ir paredzēts, ka saskaņā ar attiecīgajiem noteikumiem to valstu attiecīgajos asociācijas nolīgumos, kuras ir asociētas Šengenas acquis īstenošanā, piemērošanā un pilnveidošanā, būtu jānoslēdz “vienošanās”, lai precizētu veidu un kārtību šo valstu līdzdalībai BMVI. Šīs vienošanās ir nolīgumi, ko Savienība ir noslēgusi ar Šengenas asociētajām valstīm saskaņā ar LESD 216. pantu. 
Islande 2021. gada 1. septembrī paziņoja par savu lēmumu pieņemt BMVI regulas saturu un to īstenot savā iekšējā tiesību sistēmā.
[bookmark: _Hlk132892775]Padome 2022. gada 21. februārī pilnvaroja Komisiju sākt sarunas[footnoteRef:1] ar Islandi, Norvēģijas Karalisti, Šveices Konfederāciju un Lihtenšteinas Firstisti par vienošanos par minēto valstu finansiālajām iemaksām un papildu noteikumiem, kas vajadzīgi to dalībai finansiāla atbalsta instrumentu robežu pārvaldībai un vīzu politikai laikposmam no 2021. gada līdz 2027. gadam, tostarp par noteikumiem, kas nodrošina Savienības finanšu interešu aizsardzību un Revīzijas palātas revīzijas pilnvaras un kas jānoslēdz saskaņā ar Eiropas Parlamenta un Padomes Regulu (ES) 2021/1148[footnoteRef:2]. Sarunas ar Islandi Komisija sekmīgi pabeidza, un 2023. gada 14. februārī tika parafēts nolīgums. [1:  	Padomes Lēmums (ES) 2022/442 (2022. gada 21. februāris), ar ko pilnvaro sākt sarunas ar Islandi, Norvēģijas Karalisti, Šveices Konfederāciju un Lihtenšteinas Firstisti nolūkā noslēgt nolīgumus starp Eiropas Savienību un minētajām valstīm par papildu noteikumiem attiecībā uz finansiālu atbalsta instrumentu robežu pārvaldībai un vīzu politikai Integrētās robežu pārvaldības fonda ietvaros (OV L 90, 18.3.2022., 116. lpp.).]  [2:  	Eiropas Parlamenta un Padomes Regula (ES) 2021/1148 (2021. gada 7. jūlijs), ar ko izveido finansiāla atbalsta instrumentu robežu pārvaldībai un vīzu politikai, kurš ir daļa no Integrētās robežu pārvaldības fonda (OV L 251, 15.7.2021., 48. lpp.).] 

2023. gada 13. jūlijā Komisija iesniedza priekšlikumu Padomes lēmumam par to, lai Eiropas Savienības vārdā noslēgtu Nolīgumu starp Eiropas Savienību un Islandi par papildu noteikumiem saistībā ar Finansiāla atbalsta instrumentu robežu pārvaldībai un vīzu politikai, kurš ir daļa no Integrētās robežu pārvaldības fonda, laikposmam no 2021. gada līdz 2027. gadam.
2023. gada 28. septembrī Padome pieņēma Padomes lēmumu un tajā pašā dienā lūdza Eiropas Parlamentam sniegt piekrišanu Padomes lēmuma projektam par iepriekš minētā nolīguma noslēgšanu. Nolīgums tika parakstīts 2023. gada 20. decembrī Briselē.
2023. gada 21. decembrī Padome lūdza Eiropas Parlamentam sniegt piekrišanu Padomes lēmuma projektam par iepriekš minētā nolīguma noslēgšanu.


b. Referenta nostāja

[bookmark: _GoBack]Finansiāla atbalsta instruments robežu pārvaldībai un vīzu politikai, kurš ir daļa no Integrētās robežu pārvaldības fonda, ir īpašs Šengenas acquis instruments, kas izveidots, lai nodrošinātu spēcīgu un efektīvu Eiropas integrēto robežu pārvaldību pie ārējām robežām, vienlaikus aizsargājot personu brīvu pārvietošanos Eiropā pilnīgā saskaņā ar dalībvalstu un asociēto valstu saistībām pamattiesību jomā, un lai atbalstītu kopējās vīzu politikas vienotu īstenošanu un modernizāciju, tādējādi veicinot augsta līmeņa drošības garantēšanu dalībvalstīs un asociētajās valstīs.
No pieejamiem dokumentiem var secināt, ka Islande ievēro noteikumus, kas paredzēti Regulā, ar ko izveido Finansiāla atbalsta instrumentu robežu pārvaldībai un vīzu politikai, un Kopīgo noteikumu regulas un Finanšu regulas piemērojamos pantus līdzīgi kā ES dalībvalstis. 
Tāpēc referents iesaka dot piekrišanu noslēgt nolīgumu, kurā izklāstīti papildu noteikumi, kas vajadzīgi Islandes dalībai Finansiāla atbalsta instrumentā robežu pārvaldībai un vīzu politikai, kurš ir daļa no Integrētās robežu pārvaldības fonda 2021.–2027. gada plānošanas periodam, saskaņā ar BMVI regulas 7. panta 6. punktu.

